AQShlik o‘quvchi hujjatlar shriftini o‘zgartirish bilan 400 million dollar tejash yo‘lini topdi

Agarda hujjatlardagi asosiy shrift almashtirilsa, davlat bundan bir necha million dollar yutishi mumkin. Buni pensilvaniyalik o‘smir shriftlar ustida o‘tkazgan tadqiqoti bilan isbotlab berdi, deb yozadi Mashable nashri.

Xabarga ko‘ra, o‘n to‘rt yoshli Suvir Mirchandani darsda tarqatma materiallar juda ko‘pligini payqab qolib, ularning tannarxini so‘ragan. Aniqlanishicha, yosh tadqiqotchi yashayotgan Pittsburgda bir unsiya (29,5 millilitr) siyoh narxi 75 dollargacha borar ekan. Bu esa xuddi shuncha hajmli Chanel №5 atiriga nisbatan ikki baravar qimmat, deganidir.
Keyin esa o‘quvchi APFill Ink Coverage dasturidan foydalanib, matnlarni Century Gothic, Comic Sans, Garamond va Times New Roman shriftlarida terganda qancha miqdorda siyoh sarflanishini hisoblab chiqdi. Tadqiqot natijasiga ko‘ra, Garamond shrifti boshqalariga nisbatan tejamkorroq ekan. Suvirning hisob-kitoblariga qaraganda, odatda matnlar teriladigan Times New Roman shriftini Garamond’ga almashtirish bilan uning maktab okrugida yiliga 21 ming dollarlik siyohni tejash mumkin ekan. Agar bu federal hukumat va AQSh hukumat idoralariga ham joriy etilsa, tejamkorlik yiliga 370 million dollargacha oshadi.
AQSh davlat bosmaxonasi vakili Geri Somerset o‘smirning bu ishini yuksak baholadi, ammo Suvir Mirchandanining tadqiqoti natijasi amaliyotda qo‘llanilishi borasidagi savolga aniq javob bergani yo‘q.